Video: Polisie skiet tienermeisie in VSA doodMa’khia Bryant (16) is Dinsdag in Ohio in die VSA deur ’n polisiebeampte doodgesiet. (Foto: Twitter) Die 16-jarige Ma’Khia Bryant is Dinsdag in Ohio in die VSA deur ’n polisiebeampte doodgeskiet toe sy probeer het om ’n ander meisie met ’n mes te steek. Die skietvoorval het plaasgevind kort voordat die voormalige polisiebeampte Derek Chauvin van Minneapolis aan die moord van George Floyd skuldig bevind is. Beeldmateriaal van die voorval is intussen deur die polisie bekendgestel. “Dit was vir ons belangrik om dit met die gemeenskap te deel, sodat daar deursigtigheid oor die voorval is en daar solank antwoorde op mense se vrae kan wees,” het Michael Woods, polisiehoof in Columbus, gesê. Volgens Woods het polisiebeamptes om ongeveer 16:30 op ’n 911-noodoproep gereageer van iemand wat aangedui het dat hulle ’n mesaanval vrees. In die video kan gesien word hoe die polisie by die toneel aankom en daar ’n onderonsie plaasvind terwyl enkele mense staan en toekyk. Een tienermeisie poog dan om ’n ander een met wat lyk soos ’n mes te steek. Dis op dié oomblik dat skote klap en Bryant op die grond neerval. Later kan gesien word hoe die polisiebeampte die mes eenkant toe gooi. Bryant se dood kom te midde van toenemende woede oor rasse-onregverdigheid en polisiebrutaliteit in die VSA. Betogings het sedertdien in Columbus vlamgevat. “Dis ’n aaklige, hartverskeurende situasie,” het Andrew Ginther, burgemeester van Columbus, oor Bryant se dood gesê. Hy het ook gesê dit is ’n hartseer dag in dié stad en gevra dat inwoners vir haar familie moet bid. Hy het bygevoeg dat die polisiebeampte, wie se naam nog nie bekendgemaak is nie, opgetree het om ’n ander tienermeisie in die gemeenskap te beskerm. Bryant se Ma, Paula, het aan die plaaslike CBS-stasie gesê dat haar dogter ’n vreedsame, liefdevolle meisie was. **WARNING** Police Release footage of 15 year old Makhia Bryant’s shooting as she held a knife during a fight. #makhiabryant #georgefloyd #DaunteWright #DerekChauvinTrial pic.twitter.com/CziQVD2YsI — IG: globalgossip_ (@GlobalGossip_) April 21, 2021